b'\n_START_ARTICLE_\nJonas Banys\n_START_PARAGRAPH_\nJonas Banys (1886 m. bir\xc5\xbeelio 15 d. Debeiki\xc5\xb3 k., Ukmerg\xc4\x97s apskr. \xe2\x80\x93 1970 m. kovo 31 d. Putname, JAV) \xe2\x80\x93 dainininkas (bosas), vargonininkas, chorvedys, pedagogas, kompozitorius.\n_START_SECTION_\nBiografija\n_START_PARAGRAPH_\nAugo muzikalioje \xc5\xa1eimoje. Vyriausiasis brolis Juozas grojo citra, o Jonas pasidar\xc4\x97 smuik\xc4\x85 ir pats i\xc5\xa1moko grie\xc5\xbeti. Baig\xc4\x99s rus\xc5\xb3 prad\xc5\xbeios mokykl\xc4\x85, padedamas studento Tomo Struk\xc4\x8dinsko i\xc5\xa1\xc4\x97jo gimnazijos kurs\xc4\x85. Vienus metus pas vargoninink\xc4\x85 J. Daugul\xc4\xaf mok\xc4\x97si vargonuoti, o v\xc4\x97liau vargonavim\xc4\x85 studijavo pas J. Naujal\xc4\xaf Kaune._NEWLINE_Nuo 1907 m. vargonininkavo Utenoje, kur suorganizavo apie 100 dalyvi\xc5\xb3 ba\xc5\xbenytin\xc4\xaf pasaulietin\xc4\xaf mi\xc5\xa1r\xc5\xb3j\xc4\xaf chor\xc4\x85 ir iki 1913 m. jam s\xc4\x97kmingai vadovavo. Sureng\xc4\x97 nema\xc5\xbea koncert\xc5\xb3, uoliai populiarino lietuvi\xc5\xb3 kompozitori\xc5\xb3 giesmes ir dainas. J. Banys bendravo ir su J. Gruod\xc5\xbeiu._NEWLINE_1914 m. atvyko \xc4\xaf JAV \xe2\x80\x93 Paterson\xc4\x85, NJ, kur vargonininkavo \xc5\xa0v. Kazimiero parapijoje ir vadovavo parapijos chorui. V\xc4\x97liau \xc5\xa1is choras tapo Vy\xc4\x8di\xc5\xb3 choru, o apie 1931 m. perorganizuotas \xc4\xaf \xc5\xa0v. Cecilijos draugijos chor\xc4\x85. J. Banys su \xc5\xa1iuo choru sureng\xc4\x97 nema\xc5\xbea koncert\xc5\xb3, pastat\xc4\x97 septynias operetes. V\xc4\x97liau jis vargonininkavo ir vadovavo chorams \xc5\xa0v\xc4\x8d. Marijos Aprei\xc5\xa1kimo parapijoje Brooklyne, NY, \xc5\xa0v. Kazimiero parapijoje Providdence, RI, Filadelfijoje, Montello ir kitur. Mok\xc4\x97si dainuoti Niujorke pas prof. Riensi ir Philadelphijos konservatorijoje pas prof. Courney, dar tobulinosi Bostone pas prof. Olukanov\xc4\x85. Apie 15 met\xc5\xb3 d\xc4\x97st\xc4\x97 muzik\xc4\x85 ir dainavim\xc4\x85 Marianapolyje, vadovavo chorui ir orkestrui. Kai 1939 m. liepos 4 d. Thompsone, CT -Marianapoly Lietuvi\xc5\xb3 dienoje dalyvavo New Britain vargoninink\xc5\xb3 parengti chorai, jungtiniam chorui dirigavo ir J. Banys. Pas J. \xc5\xbdilevi\xc4\x8di\xc5\xb3 jis mok\xc4\x97si harmonijos ir kompozicijos._NEWLINE_J. Banys suk\xc5\xabr\xc4\x97 preliud\xc5\xb3 vargonams, dain\xc5\xb3 chorams ir solistams. Kai kurios dainos skelbtos \xc5\xbeurnalo \xe2\x80\x9eMuzikos \xc5\xbeinios\xe2\x80\x9c priede ir \xe2\x80\x9eSpinduli\xc5\xb3\xe2\x80\x9c priede (\xe2\x80\x9eMotu\xc5\xa1\xc4\x97 mane bar\xc4\x97\xe2\x80\x9c, \xe2\x80\x9eSkaist\xc5\xabs Dievo angelai" ir kt.). Buvo aktyvus ALRK Vargoninink\xc5\xb3 s\xc4\x85jungos narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'